Source: https://kuria-birosag.hu/hu/onkugy/kom506020154-szamu-hatarozat
Timestamp: 2019-07-22 22:35:03
Document Index: 15642161

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

Köm.5.060/2015/4. számú határozat | K Ú R I A
Köm.5.060/2015/4. számú határozat
Az ügy száma: Köm.5060/2015/4.
Az érintett önkormányzat: Mikepércs Község Önkormányzata (4271 Mikepércs, Kossuth u. 1.)
– megállapítja, hogy Mikepércs Község Önkormányzata a vízgazdálkodásról szóló 1995. évi LVII. törvény 4. § (2) bekezdés d) pontjából, 44/C. § (1) és (2) bekezdéséből, valamint 45. § (6) bekezdéséből eredő jogalkotási kötelezettségének nem tett eleget;
– elrendeli, hogy Mikepércs Község Önkormányzata jogalkotási kötelezettségének 2016. december 31-ig tegyen eleget.;
[1] A Hajdú-Bihar Megyei Kormányhivatal (a továbbiakban: Kormányhivatal) a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 132. § (1) bekezdés a) pontja alapján törvényességi felhívással élt Mikepércs Község Önkormányzata Képviselő-testülete felé, hogy alkossa meg a vízgazdálkodásról szóló 1995. évi LVII. törvény (a továbbiakban: Vgt.) több rendelkezéséből eredő, a nem közművel összegyűjtött háztartási szennyvíz begyűjtésének szabályait tartalmazó önkormányzati rendeletét.
[2] A mulasztás pótlására a Kormányhivatal 2015. június 18-ig adott határidőt. A törvényességi felhívásban megjelölt határidő lejártát követően az önkormányzat polgármestere több alkalommal határidő hosszabbítás iránti kérelmet terjesztett elő. A Kormányhivatal legutóbb a határidőt 2015. december 2-ig meghosszabbította. 2015. novemberben a Polgármester újabb határidő hosszabbítást kért, és egyúttal arról tájékoztatta a Kormányhivatalt, hogy folyamatban van a kivitelező kiválasztása a befogadó létesítmény kialakítása érdekében. Ezt követően kerülhet sor a közszolgáltatási szerződés megkötésére és a rendeletalkotásra. A Kormányhivatal ekkor keresettel fordult a Debreceni Közigazgatási és Munkaügyi Bírósághoz az önkormányzat közszolgáltatási kötelezettsége elmulasztásának megállapítása és a Vgt. 44/G.§ (1) bekezdés szerinti közszolgáltatási szerződés megkötésére kötelezés iránt.
[3] A Kormányhivatal 2015. december 1-jén kelt indítványában az Mötv. 137. § (1) bekezdése alapján kezdeményezte annak megállapítását, hogy Mikepércs Község Önkormányzata nem tett eleget a Vgt. 4. § (2) bekezdés d) pontjából, 44/C. § (1) és (2) bekezdéséből, valamint 45. § (6) bekezdésében foglalt felhatalmazásnak, és a bíróságok szervezetéről és igazgatásáról szóló 2011. évi CLXI. törvény (a továbbiakban: Bszi.) 59. § alapján kérte, hogy az Önkormányzati Tanács határidő tűzésével hívja fel Mikepércs Község Önkormányzat Képviselő-testületét a jogalkotási kötelezettsége teljesítésére.
[4] A Kúria Önkormányzati Tanácsa a Bszi. 52. §-a alapján felhívta az érintett önkormányzatot az üggyel kapcsolatos állásfoglalása beszerzése céljából. Az önkormányzat 2016. február 24-én és 25-én kelt állásfoglalásában a Vgt.-re hivatkozással előadta, hogy feladatát közérdekű kijelölés útján látja el, mert nem sikerült a törvényi feltételeknek megfelelő közszolgáltatóval szerződést kötnie, e nélkül pedig nem tud jogszerű rendeletet alkotni. Kérte, hogy a Kúria a rendeletalkotási kötelezettség kezdő időpontjaként a közszolgáltatási szerződés megkötését határozza meg. A közszolgáltató kiválasztását követően az önkormányzat haladéktalanul eleget fog tenni rendeletalkotási kötelezettségének.
[8] Az ügy irataiból, illetve az indítványban foglaltakból következik, hogy Mikepércs Községben találhatók szennyvízbekötéssel nem rendelkező ingatlanok. A Vgt. fenti szabályai alapján a jelölt tárgykörben az önkormányzatnak rendeletalkotási kötelezettsége keletkezik. A Kúria Önkormányzati Tanácsa a Köm.5046/2012/6. számú határozatában kifejtette, hogy a helyi önkormányzat jogalkotási kötelezettsége elmulasztásának vizsgálata során a Kúria vizsgálhatja egy adott tárgyú önkormányzati rendelet egésze megalkotásának elmulasztását, csakúgy, mint hatályos rendelet meghatározott rendelkezéseihez kapcsolódó törvénysértő helyzetet eredményező mulasztást.
[9] Jelen ügyben a Kúria Önkormányzati Tanácsa megállapította, hogy Mikepércs Község Önkormányzatának Képviselő-testülete nem tett eleget a Vgt. 4. § (2) bekezdés d) pontjából, 44/C. § (1) és (2) bekezdéséből fakadó, valamint 45. § (6) bekezdésében foglalt jogalkotási kötelezettségének, nem alkotta meg a nem közművel összegyűjtött háztartási szennyvíz begyűjtésének szabályait tartalmazó önkormányzati rendeletét. A Kúria utal arra, hogy amint az indítvány is tartalma, a Vgt. 2013. januári hatálybalépésétől él az önkormányzat rendeletalkotási kötelezettsége. A Kormányhivatal kérelemre több határidő hosszabbítást engedélyezett éppen a végrehajtás érdekében, amely azonban elmaradt szerződött szolgáltató hiányában. Ez azonban nem vezethet a közszolgáltatási kötelezettséghez kapcsolódó, törvényen alapuló jogalkotási kötelezettség meghiúsulásához. Az önkormányzat feladata a végrehajtás lehetőségét, módját megtalálni, és a kötelezettségét teljesíteni.
[10] A Bszi. 59. §-a szerint ha az Önkormányzati Tanács megállapítja, hogy a helyi önkormányzat a törvényen alapuló jogalkotási kötelezettségét elmulasztotta, határozatában határidő tűzésével elrendeli, hogy a helyi önkormányzat a jogalkotási kötelezettségének tegyen eleget. Erre tekintettel a Kúria felhívta Mikepércs Község Önkormányzata Képviselő-testületét, hogy jogalkotási kötelezettségének 2016. december 31-ig tegyen eleget.